РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број 06-2/108-14

4. јун 2014. године

Б е о г р а д

ЗАПИСНИК

СА ДЕВЕТЕ СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 4. ЈУНА 2014. ГОДИНЕ

 Седница је почела у 8,30 часова.

 Седницом је председавао Зоран Бабић, председник Одбора.

 Седници су присуствовали чланови Одбора: Петар Петровић, Катарина Ракић, Александар Марковић, Олгица Батић, Милисав Петронијевић, Снежана Маловић, Љубиша Стојмировић, Саша Максимовић, Обрад Исаиловић, Душица Стојковић, Дарко Лакетић и Драгана Баришић.

 Седници је присуствовала заменик члана Одбора Мира Петровић (заменик Милана Кркобабића).

 Ђорђе Милићевић, члан Одбора, приступио је седници у току разматрања друге тачке дневног реда.

 Седници нису присуствовали чланови Одбора: Милан Кркобабић, Весна Мартиновић и Верољуб Матић.

 Седници су присуствовали и: Радослав Сретеновић, председник Савета Државане ревизорске институције; Саша Варинац, председник и Ристивоје Ђокић, заменик председника Републичке комисије за заштиту права у поступцима јавних набавки; Саша Јанковић, Заштитник грађана и Владана Јовић, заменик Заштитника грађана.

 Председник Одбора подсетио је чланове и заменике чланова Одбора да је према тачки 3. предложеног дневног реда ове седнице Одбор требало да разматра захтев Републичке радиодифузне агенције за давање сагласности за закључење три уговора о делу (21 број 112-433/14 од 5. марта 2014. године). Како је пред почетак седнице Одбору достављен допис којим Агенција повлачи предметни захтев, он је предложио да Одбор из тог разлога утврди дневни ред, без предложене тачке 3.

 На предлог председника, Одбор је једногласно утврдио следећи

Д н е в н и р е д:

- усвајање записника са 6, 7. и 8. седнице Одбора -

 1. Обавештење Посланичке групе Борис Тадић-Нова демократска странка, Заједно за Србију, Зелени Србије, о разлогу престанка мандата народном посланику Миодрагу Ракићу (01 број 9-1697/14 од 23. маја 2014. године);

 2. Захтев Државне ревизорске институције за давање сагласности за пријем нових лица ради попуњавања слободних, односно упражњених радних места у Државној ревизорској институцији (21 број 112-224/14 од 28. јануара 2014. године);

 3. Захтев Републичке комисије за заштиту права у поступцима јавних набавки за давање сагласности за заснивање радног односа са новим лицима (21 број 112-588/14 од 19. марта и 21 број 112-1728/14 од 26. маја 2014. године);

 4. Захтев Заштитника грађана за давање сагласности за заснивање радног односа на неодређено време и наставак радног односа на одређено време због повећаног обима посла (21 број 112-1186/14 од 28. априла 2014. године);

 5. Разматрање захтева Проф. др Владимира Маринковића, народног посланика, за давање мишљења за обављање друге јавне функције (21 број 112-1283/14 од 5. маја 2014. године);

 6. Разматрање захтева Милана Кркобабића, народног посланика, за давање мишљења за обављање друге јавне функције (21 број 02-1337/14 од 8. маја 2014. године);

 7. Разматрање захтева Милоша Срећковића, заменика члана Републичке изборне комисије, за давање мишљења за обављање друге јавне функције (21 број 02-1338/14 од 8. маја 2014. године);

 8. Разматрање захтева др Златибора Лончара, министра здравља, за давање мишљења за обављање другог посла (21 број 02-1483/14 од 14. маја 2014. године);

 9. Разматрање захтева Весне Мартиновић, народног посланика, за давање мишљења за обављање другог посла (21 број 02-1603/14 од 20. маја 2014. године);

 10. Разно.

 Пре преласка на разматрање прве тачке дневног реда Одбор је једногласно, без примедаба, усвојио записнике са 6, 7. и 8. седнице Одбора.

 **Прва тачка дневног реда**: Обавештење Посланичке групе Борис Тадић -Нова демократска странка, Заједно за Србију, Зелени Србије, о разлогу престанка мандата народном посланику Миодрагу Ракићу (01 број 9-1697/14 од 23. маја 2014. године)

 Председник Одбора обавестио је чланове и заменике чланова Одбора да је Посланичка група Борис Тадић - Нова демократска странка, Заједно за Србију, Зелени Србије упутила обавештење да је народни посланик Миодраг Ракић преминуо дана 13. маја 2014. године и да је потребно констатовати престанак мандата именованом како би се покренула прописана процедура за попуну упражњеног посланичког места.

 Дискусије није било.

 На предлог председника, Одбор је једногласно усвојио и Народној скупштини поднео следећи

И З В Е Ш Т А Ј

 Одбор је утврдио да је наступио случај из члана 88. став 1. тачка 8. Закона о избору народних посланика у коме се наступање смрти наводи као један од разлога за престанак мандата народном посланику пре истека времена на које је изабран, те предлаже да Народна скупштина, у смислу члана 88. ст. 3. и 4. истог закона, констатује престанак мандата народном посланику Миодрагу Ракићу, изабраном са изборне листе БОРИС ТАДИЋ - Нова демократска странка - Зелени, ЛСВ - Ненад Чанак, Заједно за Србију, VMDK, Заједно за Војводину, Демократска левица Рома.

 На тај начин омогућава се избор новог народног посланика путем додељивања мандата од стране подносиоца наведене изборне листе другом кандидату, у складу са чланом 92. Закона о избору народних посланика.

 За известиоца Одбора на седници Народне скупштине одређен је Зоран Бабић, председник Одбора.

 **Друга тачка дневног реда**: Захтев Државне ревизорске институције за давање сагласности за пријем нових лица ради попуњавања слободних, односно упражњених радних места у Државној ревизорској институцији (21 број 112-224/14 од 28. јануара 2014. године)

 Радослав Сретеновић, председник Савета Државне ревизорске институције, образложио је члановима и заменицима чланова Одбора захтев који је Институција упутила Одбору ради добијања сагласности за заснивање радног односа са укупно 75 нових лица на извршилачким радним местима, за која су обезбеђена средства у Закону о буџету за 2014. годину. У наставку свог излагања указао је на нужност попуњавања упражњених радних места ради реализације послова из делокруга Институције, посебно имајући у виду потребу да се ојачају капацитети и унапреде услови рада Институције кроз повећање броја запослених, као и да се обезбеди ефикасно спровођење ревизије парламентарних политичких странака, што је утврђено Акционим планом за спровођење Националне стратегије за борбу против корупције у Републици Србији за период 2013. до 2018. године (тачкама 3.1.1.5. и 3.23.2.2.).

 Члан Одбора Олгица Батић подржала је захтев Државне ревизорске институције и указала да је нужно обезбедити несметани рад и обављање свих активости Државне ревизорске институције у извршавању надлежности које има у ревизији јавних средстава.

 На предлог председника, Одбор је већином гласова дао сагласност Државној ревизорској институцији да може да заснује радни однос са укупно 75 лица на извршилачким радним местима таксативно наведеним у предметном захтеву.

 **Трећа тачка дневног реда**: Захтев Републичке комисије за заштиту права у поступцима јавних набавки за давање сагласности за заснивање радног односа са новим лицима (21 број 112-588/14 од 19. марта и 21 број 112-1728/14 од 26. маја 2014. године);

 Саша Варинац, председник Републичке комисије за заштиту права у поступцима јавних набавки, образложио је члановима и заменицима чланова Одбора захтев који је Комисија упутила Одбору ради добијања сагласности за заснивање радног односа на неодређено време са четири лица (два извршиоца у звању млађег саветника и једног извршиоца у звању саветника на радним местима за стручну подршку у пословима Одељења за стручне послове заштите права у поступцима јавних набавки - Сектор за заштиту права у поступцима јавних набавки и једног извршиоца у звању млађег сарадника на радном месту канцеларијско евиденционог сарадника у Одељењу за послове вођења прекршајног поступка у Сектору за реализацију посебних овлашћења Републичке комисије), као и за ангажовање три лица по основу уговора о привременим и повременим пословима.

 Дискусије није било.

 На предлог председника, Одбор је већином гласова дао сагласност Републичкој комисији за заштиту права у поступцима јавних набавки да може да заснује радни однос са четири лица (два извршиоца у звању млађег саветника, једног извршиоца у звању саветника и једног извршиоца у звању млађи сарадник), као и сагласност за ангажовање три лица по основу уговора о привременим и повременим пословима, за обављање стручних послова поступања по захтевима за заштиту права у поступцима јавних набавки, жалбама, предлозима и другим иницијалним актима.

 **Четврта тачка дневног реда**: Захтев Заштитника грађана за давање сагласности за заснивање радног односа на неодређено време и наставак радног односа на одређено време због повећаног обима посла (21 број 112-1186/14 од 28. априла 2014. године)

 Саша Јанковић, Заштитник грађана, образложио је члановима и заменицима чланова Одбора захтев који је упутио Одбору ради добијања сагласности за: заснивање радног односа на неодређено време у Служби Заштитника грађана са пет лица ради попуњавања извршилачких радних места путем објављивања јавног конкурса; наставак радног односа на одређено време због повећаног обима посла са 20 лица, као и заснивање радног односа на одређено време због повећаног обима посла, односно ангажовање лица по уговору о делу, по уговорима о привременим и повременим пословима, преко омладинске и студентске задруге, као и за ангажовање лица по другим основама које износи 10% укупног броја запослених на неодређено време у Служби Заштитника грађана. С тим у вези, подсетио је на одредбу члана 1. Закона о изменама и допунама Закона о буџетском систему и указао да је од Министарства финансија добио мишљење према коме за заснивање радног односа на одређено време због повећаног обима посла, односно ангажовање лица по уговору о делу, по уговорима о привременим и повременим пословима, преко омладинске и студентске задруге, као и за ангажовање лица по другим основама које износи 10% укупног броја запослених није потребна сагласност надлежног органа.

 У наставку свог излагања осврнуо се на текстове који су се појавили у средствима јавног информисања у вези висине плата Заштитника грађана и запослених у Служби Заштитника грађана и навео да су запослени у Служби државни службеници, да њихова плата у просеку износи 40 хиљада динара, да је плата Заштитника грађана једнака плати председника Уставног суда, а плата његових заменика плати судије Уставног суда, како је то и утврђено Законом о Заштитнику грађана.

 У дискусији су учествовли: Петар Петровић, Снежана Маловић, Олгица Батић, Милисав Петронијевић и Зоран Бабић.

 Током дискусије чланови Одбора су подржали захтев Заштитника грађана и указали да је исти оправдан, посебно имајући у виду значај који институт Заштитника грађана има за заштиту људских и мањинских права, као и неадекватне услове за рад и мањак запослених у Служби Заштитника грађана ангажованих на решавању притужби грађана на поступање органа државне управе у предметима у којима се одлучује о њиховим правима и обавезама. Посебно је указано на финансијску ситуацију због које у буџету Републике Србије недостају значајна средства и неопходност да независни државни органи своје захтеве за добијање сагласности Одбора за заснивање радног односа томе прилагоде.

 Такође, чланови Одбора су подсетили да је Одбор у претходном сазиву дискутовао о платама функционера у независним државним органима које бира Народна скупштина које се крећу у распону од 126 до 395 хиљада динара и да је Одбор с тим у вези, упутио допис Влади Републике Србије у коме је затражено да се донесе пропис којим ће се на јединствен начин уредити и уједначити висина основних плата функционера.

 На предлог председника, Одбор је једногласно дао сагласност Заштитнику грађана да заснује радни однос на неодређено време у Служби Заштитника грађана са пет лица ради попуњавања извршилачких радних места путем објављивања јавног конкурса; да настави радни однос на одређено време због повећаног обима посла са 20 лица, као и да заснује радни однос на одређено време због повећаног обима посла, односно ангажовања лица по уговору о делу, по уговорима о привременим и повременим пословима, преко омладинске и студентске задруге, као и за ангажовање лица по другим основама које износи 10% укупног броја запослених на неодређено време у Служби Заштитника грађана.

 **Пета тачка дневног реда**: Разматрање захтева проф. др Владимира Маринковића, народног посланика, за давање мишљења за обављање друге јавне функције (21 број 112-1283/14 од 5. маја 2014. године)

 Председник Одбора је обавестио чланове и заменике чланова Одбора да је проф. др Владимир Маринковић поднео Одбору захтев 21 број 112-1283/14 за давање позитивног мишљења за истовремено обављање функције народног посланика и функције вршиоца дужности директора Високе струковне школе за предузетништво из Београда, која није корисник средстава из буџета.

 Дискусије није било.

 На предлог председника, Одбор је већином гласова дао позитивно мишљење да проф. др Владимир Маринковић, уз функцију народног посланика, може да обавља и функцију вршиоца дужности директора Високе струковне школе за предузетништво из Београда, која није корисник средстава из буџета.

 **Шеста тачка дневног реда**: Разматрање захтева Милана Кркобабића, народног посланика, за давање мишљења за обављање друге јавне функције (21 број 02-1337/14 од 8. маја 2014. године)

 Председник Одбора је обавестио чланове и заменике чланова Одбора да је Милан Кркобабић поднео Одбору захтев 21 број 02-1337/14 за давање позитивног мишљења за истовремено обављање функције народног посланика и функције генералног директора Јавног предузећа ПТТ саобраћаја „Србија“.

 Дискусије није било.

 На предлог председника, Одбор је једногласно дао позитивно мишљење да Милан Кркобабић, уз функцију народног посланика, може да обавља и функцију генералног директора Јавног предузећа ПТТ саобраћаја „Србија“.

 **Седма тачка дневног реда:** Разматрање захтева Милоша Срећковића, заменика члана Републичке изборне комисије, за давање мишљења за обављање друге јавне функције (21 број 02-1338/14 од 8. маја 2014. године)

 Председник Одбора је обавестио чланове и заменике чланова Одбора да је Милош Срећковић поднео Одбору захтев 21 број 02-1338/14 за давање позитивног мишљења за истовремено обављање функције заменика члана Републичке изборне комисије и функције председника Надзорног одбора Јавног предузећа за газдовање шумама „Србијашуме“.

 Дискусије није било.

 На предлог председника, Одбор је једногласно дао позитивно мишљење да Милош Срећковић, уз функцију заменика члана Републичке изборне комисије, може да обавља и функцију председника Надзорног одбора Јавног предузећа за газдовање шумама „Србијашуме“.

 **Осма тачка дневног реда**:Разматрање захтева др Златибора Лончара, министра здравља, за давање мишљења за обављање другог посла (21 број 02-1483/14 од 14. маја 2014. године)

 Председник одбора је обавестио чланове и заменике чланова Одбора да је др Златибор Лончар поднео Одбору захтев 21 број 02-1483/14 за давање позитивног мишљења да уз вршење функције министра здравља, може да обавља и посао начелника Одељења за трансплантацију јетре Клинике за ургентну хирургију - Ургентни центар.

 Дискусије није било.

 На предлог председника, Одбор је већином гласова дао позитивно мишљење да др Златибор Лончар може да обавља начелника Одељења за трансплантацију јетре Клинике за ургентну хирургију - Ургентни центар, уз вршење функције министра здравља.

 **Девета тачка дневног реда:** Разматрање захтева Весне Мартиновић, народног посланика, за давање мишљења за обављање другог посла (21 број 02-1603/14 од 20. маја 2014. године)

Председник одбора је обавестио чланове и заменике чланова Одбора да је Весна Мартиновић поднела Одбору захтев 21 број 02-1603/14 за давање позитивног мишљења да уз вршење функције народног посланика, обавља адвокатску делатност. Навео је да предметни захтев није у супротности са законом и нагласио да мишљење за обављање друге јавне функције (другог посла) које Одбор даје народним посланицима и другим функционерима које бира Народна скупштина на основу овлашћења из Пословника, није обавезујуће.

 У дискусији су учествовали Петар Петровић, Олгица Бабић, Снежана Маловић и Зоран Бабић.

 Учесници дискусије су указали да се ни један народни посланик који се бави адвокатуром до данас није обратио Одбору са захтевом за давање мишљења да уз посланичку функцију обавља адвокатски посао, а да је именована, опреза ради, у захтеву замолила Одбор да је писаним путем обавести уколико јој таква сагласност није потребна.

На предлог председника, Одбор је већином гласова одлучио да се народном посланику Весни Мартиновић упути допис којим ће се именована обавестити да јој није потребна сагласност Одбора за обављање адвокатске делатности, уз вршење функције народног посланика.

 **Десета тачка дневног реда: Разно**

 У оквиру ове тачке дневног реда није било питања ни предлога.

\*\*\*

 Седница је завршена у 10,00 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

Светлана Дедић Зоран Бабић